The Dome bied alternatief vir skoolverlaters - Local News - Erongo
Tuesday, December 01st, 2020 22:18:04
The Dome bied alternatief vir skoolverlaters
Die lang verwagte matrikulasie van twee klasgroepe volg ná die oorgang na die nuwe leerplan en sal glo 'n bottelnek by tersiêre instansies veroorsaak.
Lourens van Wyk; Sielkundige; "Dit ('n Oorbruggingsjaarprogram) gaan gepaard met 'n verminderde uitvalsyfer."
André Ross lê die avontuur-gebaseerde leerprogram aan die groep opvoeders voor. Foto Verskaf
The Dome het onlangs planne rakende 'n oorbruggingsjaarprogram aan veterane in onderwys in die Erongostreek voorgelê.
"Ons wil graag van die mense hoor wat ons skoolverlatende kinders die beste ken en weet wat hulle nodig het, waar ons kan verbeter," het mnr. Fanus Engelbrecht, die uitvoerende hoof van The Dome, aan die groep van ses opvoeders gesê.
Volgens mnr. Lourens van Wyk, die direkteur van die program en The Dome se sportsielkundige, is die gemiddelde Namibiese matrikulant nie gereed vir die wêreld buite die klaskamer nie.
"Meeste skoolverlaters is eenvoudig net nie toegerus om die lewe van 'n volwassene te kan hanteer nie en dit kom teen 'n emosionele en finansiële prys vir ouers," voer Van Wyk aan.
Hy is van mening tersiêre opvoedingsinrigtings moet voorkeur gee aan aansoekers wat 'n oorbruggingsjaarprogram gedoen het.
"Dit gaan gepaard met 'n verlaagde uitvalsyfer," sê hy.
Deelnemers aan The Dome se program sal vir die eerste drie maande 'n basiese induksieproses ondergaan waarna hulle moet kies tussen 'n sport-, entrepreneurs- of algemene fokus.
Die volledige program is egter daarop gemik om sport, avontuur, beroepsvoorligting, entrepreneursopvoeding, beroepsopleiding en lewensafrigting aan te bied.
Mnr. André Ross, die eienaar van Ripples Adventures, sal ook die deelnemers bystaan terwyl hulle - as deel van hul induksie - vier dae lank in die woestyn moet oorleef.
"Hier gaan ons die kinders beter leer ken. Ons gaan hulle van alles behalwe die nodigste stroop, want dit is juis wanneer hul ware kleure wys. Ons gaan kyk hoe hulle op stres reageer en hul karakter ontleed sodat ons die beste spanne bymekaar kan sit," sê hy.
Engelbrecht het ook 'n ander avontuur in gedagte; die "bou 'n besigheid"-uitdaging vorm ook deel van die program.
"Ons gaan vir elkeen N$1 gee en hulle uitdaag om 'n besigheid te begin. Dit is nogal verbasend wat daaruit kom."
Van Wyk voeg by individuele sielkundige aandag word ook aan deelnemers gegee.
"Ons almal word gebore en moet dan vir onsself uitvind hoe die wêreld werk en ons doen dit deur ondervinding. Ongelukkig het almal nie dieselfde ondervinding nie en baie van die deelnemers aan hierdie program kan dalk probleme ondervind as gevolg van kindertrauma. Ons wil dit aanspreek om hulle die beste weergawe van hulself te maak," sê hy.
Me. Ronel Louw, 'n onderwyser, praat met lof van die program.
"Ek dink hulle het 'n wenkonsep hier beet."
Mnr. Xvarius Smit van The Dolphin Schools op Walvisbaai glo The Dome moet woeker en hul idee so gou as moontlik aan skoolverlaters voorlê.